Med synlige tegn på spænding fulgte Arena Nord med i pressemødet fredag. Fredag aften har Areana Nord besøg af 1700 gæster til show med "Ørkenens Sønner". - Indtil nu må vi afholde det her arrangement, og så gør vi det. Lige så snart vi ikke må, så gør vi det ikke, siger Per Hornum Malmberg, som er direktør for Arena Nord. Lørdag skal 1300 personer se den samme forestilling, men så er det også slut. - Der hvor vi står nu, har vi behov for med det samme at få dæmpet aktitiveten, lød blandt andet fra statsminister Mette Frederiksen (S), på pressemødet. Med bred politisk opbakning til regeringens coronastramninger træder de i kraft fra søndag kl. 8.00. Og så er det for nu slut med en række kulturtilbud. Havde forventet det På Vendsyssel Teater forventede direktør Lars Sennels, at det ville komme. - Det er jo ikke sjovt, altså - og der er en mental opgave i det, i forhold til vores medarbejdere, i forhold til skuespillerne - at forklare, at nu må vi godt og nu må vi ikke, siger han. I stedet for byder den kommende uge og juleferien på aflysninger og hjælpepakke-overvejelser. Det gælder også i Fun Center Aalborg. - Der er rigtig mange, der allerede selv har ringet og aflyst efter både pressemødet i dag og det forrige pressemøde. Det betyder selvfølgelig, at vi kommer til at mangle noget omsætning, og vi må nok til sende vores kære kolleger hjem, fortæller Jens Erik Olsen, som er indehaver af Fun Center Aalborg. Optimisten vil hæfte sig ved, at en nedlukning heldigvis bliver fulgt op af en genåbning. Per Hornum Malmberg fra Arena Nord er en af dem. - Vi trækker os lige lidt tilbage i en periode, som kan vare uger eller måneder - det ved vi ikke - men så er vi klar igen. Vi har en masse godt i posen, lyder det ukueligt fra ham.

Opsummering:
Det er hårdt, både mentalt og økonomisk, at skulle lukke ned endnu engang. Sådan lyder reaktionerne fra forskellige repræsentanter for det nordjyske kulturliv, efter meldingen fra statsministeren om nedlukning fra søndag.